A BIZOTTSÁG HATÁROZATA
(2007. november 6.)
a szőlőültetvényeknek az 1493/1999/EK tanácsi rendelet értelmében megvalósítandó szerkezetátalakítása és átállítása céljából a tagállamok részére egy meghatározott hektárszám alapján előirányzott indikatív pénzügyi támogatásoknak a 2007/2008-as gazdasági évre történő meghatározásáról
(az értesítés a C(2007) 5293. számú dokumentummal történt)
(Csak a bolgár, a spanyol, a cseh, a német, a görög, a francia, az olasz, a magyar, a máltai, a portugál, a román, a szlovák és a szlovén nyelvű szöveg hiteles)
(2007/719/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 14. cikke (1) bekezdésére,
mivel:
(1)
A szőlőültetvények szerkezetátalakítására és átállítására vonatkozó szabályokat az 1493/1999/EK rendelet és a termelési potenciálra tekintettel a borpiac közös szervezéséről szóló 1493/1999/EK tanácsi rendelet alkalmazása részletes szabályainak megállapításáról szóló, 2000. május 31-i 1227/2000/EK bizottsági rendelet (2) határozza meg.
(2)
A pénzügyi tervezésre, valamint a szerkezetátalakítási és átállítási rendszer finanszírozásában való részvételre vonatkozóan az 1227/2000/EK rendeletben meghatározott szabályok előírják, hogy a valamely meghatározott pénzügyi évre vonatkozó hivatkozásoknak a tagállamok által október 16. és a következő év október 15. között ténylegesen teljesített kifizetésekhez kell kapcsolódniuk.
(3)
Az 1493/1999/EK rendelet 14. cikkének (3) bekezdése értelmében a pénzügyi támogatásokat a tagállamok között annak arányában osztják szét, hogy a közösségi szőlőterületekből mekkora rész található az adott tagállam területén.
(4)
Az 1493/1999/EK rendelet 14. cikkének (4) bekezdésében foglaltak végrehajtása érdekében fontos, hogy a pénzügyi támogatások elosztása egy meghatározott hektármennyiségre vonatkozóan történjen.
(5)
Az 1493/1999/EK tanácsi rendelet alapján a 2007/2008-as borászati évben a szerkezetátalakítási és az átállítási költségekhez nyújtandó közösségi hozzájárulásról szóló, 2007. augusztus 17-i 968/2007/EK bizottsági rendelet (3) 1. cikke értelmében az 1493/1999/EK rendelet 13. cikkének (3) bekezdését a 2007/2008-as borászati év vonatkozásában és bizonyos kivételektől eltekintve azokra a régiókra kell alkalmazni, amelyek az Európai Regionális Fejlesztési Alapra, az Európai Szociális Alapra és a Kohéziós Alapra vonatkozó általános rendelkezések megállapításáról és az 1260/1999/EK rendelet hatályon kívül helyezéséről szóló, 2006. július 11-i 1083/2006/EK tanácsi rendelettel (4) összhangban a konvergencia-célkitűzés alapján támogatásra jogosult régiónak minősülnek. Következésképpen a konvergenciarégiókban nagyobb mértékű lehet a szerkezetátalakítási és az átállítási költségek fedezéséhez nyújtott közösségi hozzájárulás.
(6)
Figyelembe kell venni a szőlőtermelők által a szőlőültetvények termőképessé válásáig tartó időszakban elszenvedett jövedelemkiesés ellensúlyozására nyújtott kompenzációt.
(7)
Az 1227/2000/EK rendelet 17. cikkének (5) bekezdése úgy rendelkezik, hogy ha valamely tagállam tényleges kiadása egy adott pénzügyi évben kevesebb, mint a szóban forgó tagállam számára eredetileg megállapított támogatási összeg 75 %-a, a következő pénzügyi évre elismerhető kiadást és a megfelelő összterületet csökkenteni kell az e küszöb és az adott pénzügyi évben vállalt tényleges kiadás közötti különbség egyharmadával. A 2007/2008-as gazdasági év tekintetében ez a rendelkezés a következő tagállamokat érinti: Németország és Görögország, ahol a 2007-es pénzügyi évben felmerülő kiadások az eredetileg odaítélt támogatási összeg 74 %-át képezik, Luxemburg, ahol a 2007-es pénzügyi évben felmerülő költségek az eredeti támogatási összeg 71 %-ának felelnek meg, Málta, ahol a 2007-es pénzügyi évben felmerülő költségek az eredeti támogatási összeg 40 %-át képezik, és Szlovákia, ahol a 2007-es pénzügyi évben felmerülő költségek az eredeti támogatási összeg 27 %-át teszik ki. A Bulgária és Románia részére a szerkezetátalakítás és átállítás céljából megítélt keretösszegekkel kapcsolatos átmeneti rendelkezések tekintetében az 1227/2000/EK rendelettől való eltérésről szóló, 2007. augusztus 1-jei 922/2007/EK bizottsági rendelet (5) 1. cikkének (3) bekezdése értelmében ez a csökkentés a 2007/2008-as gazdasági év vonatkozásában nem alkalmazandó Bulgária és Románia esetében..
(8)
Az 1493/1999/EK rendelet 14. cikkének (2) bekezdése értelmében a támogatások első részleteit az intézkedés céljának és a rendelkezésre álló pénzkeretnek a figyelembevételével, a tényleges kiadásoknak és a tagállamok által előterjesztett felülvizsgált kiadási előirányzatoknak megfelelően alakítják ki,
ELFOGADTA EZT A HATÁROZATOT:
1. cikk
A szőlőültetvényeknek az 1493/1999/EK rendelet értelmében végrehajtandó szerkezetátalakítása és átállítása céljából az érintett tagállamok számára a 2007/2008-as gazdasági évre vonatkozóan egy meghatározott hektárszám alapján megállapított indikatív pénzügyi támogatások összegét e határozat melléklete tartalmazza.
2. cikk
Ennek a határozatnak a Bolgár Köztársaság, a Cseh Köztársaság, a Németországi Szövetségi Köztársaság, a Görög Köztársaság, a Spanyol Királyság, a Francia Köztársaság, az Olasz Köztársaság, a Ciprusi Köztársaság, a Luxemburgi Nagyhercegség, a Magyar Köztársaság, a Máltai Köztársaság, az Osztrák Köztársaság, a Portugál Köztársaság, Románia, a Szlovén Köztársaság és a Szlovák Köztársaság a címzettjei.
Kelt Brüsszelben, 2007. november 6-án.